Document ID: 31978R1883

Tarybos reglamentas (EEB) Nr. 1883/78
1978 m. rugpjūčio 2 d.
išdėstantis bendrąsias taisykles dėl intervencijoms skirto Europos žemės ūkio orientavimo ir garantijų fondo Garantijų skyriaus finansavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. balandžio 21 d. Tarybos reglamentą (EEB) Nr. 729/70 dėl bendrosios žemės ūkio politikos finansavimo [1] su paskutiniais pakeitimais, padarytais Reglamentu (EEB) Nr. 2788/72 [2], ypač į jo 3 straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę [3],
kadangi, vadovaujantis Reglamento (EEB) Nr. 729/70 3 straipsnio 2 dalimi, turėtų būti nustatytos bendrosios taisyklės dėl intervencijoms skirto Bendrijos finansavimo;
kadangi šiuo tikslu turėtų būti sudarytas priemonių, atitinkančių rinkų stabilizavimui skirtos intervencijos koncepciją, sąrašas;
kadangi pageidautina įtvirtinti, kad išlaidos, susidariusios įgyvendinant intervencines priemones, kurioms, taikant bendrą rinkų organizavimą, yra nustatoma suma už vienetą, būtų visiškai padengiamos iš Bendrijos fondų;
kadangi tuo atveju, kai, taikant bendrą rinkų organizavimą, intervencinėms priemonėms nėra nustatoma suma už vienetą, turėtų būti nustatytos pagrindinės taisyklės, ypač dėl finansavimo sumų nustatymo metodo, dėl išlaidų, susidarančių telkiant fondus, reikalingus intervenciniam produktų įsigijimui, finansavimo, dėl atsargų, perkeliamų iš vienų finansinių metų į kitus, vertinimo ir dėl išlaidų, susijusių su saugojimo bei, prireikus, perdirbimo operacijomis, finansavimo;
kadangi įvairūs pajamų bei išlaidų punktai, kuriuos reikia priimti kiekviename sektoriuje remiantis šiomis taisyklėmis, turėtų būti reglamentuojami išsamesnių teisės aktų; kadangi tuo tarpu turėtų likti galioti kiekvieno sektoriaus finansavimą reglamentuojantys teisės aktai;
kadangi bendrosios taisyklės dėl intervencinėms priemonėms skirto Bendrijos finansavimo turėtų būti pateiktos viename reglamente; kadangi 1972 m. gruodžio 28 d. Tarybos reglamentas (EEB) Nr. 2824/72, nustatantis bendrąsias intervencijų finansavimo iš Europos žemės ūkio orientavimo ir garantijų fondo Garantijų skyriaus taisykles [4], turėtų būti panaikintas,
PRIĖMĖ ŠĮ REGLAMENTĄ:
1 straipsnis
Priede išvardytos priemonės atitinka intervencijos, skirtos stabilizuoti žemės ūkio rinkas, koncepciją tokia prasme, kaip vartojama Reglamento (EEB) Nr. 729/70 3 straipsnio 1 dalyje.
2 straipsnis
Kai, taikant bendrą rinkos organizavimą, intervencinei priemonei nustatoma suma už vienetą, susiradusios išlaidos visiškai padengiamos iš Bendrijos fondų.
3 straipsnis
Kai, taikant bendrą rinkos organizavimą, intervencinei priemonei nėra nustatoma suma už vienetą, konkrečią priemonę finansuoja EŽŪOGF Garantijų skyrius vadovaudamasis 4-8 straipsnių nuostatomis.
4 straipsnis
1. Kai 3 straipsnyje nurodytą intervencinę priemonę sudaro produktų supirkimas ir saugojimas, finansavimo suma nustatoma pagal mokėjimo tarnybų ar agentūrų sudarytas metines ataskaitas, kuriose įvairūs pajamų bei išlaidų punktai buvo atitinkamai kredituoti bei debetuoti.
2. Kitų 3 straipsnyje nurodytų intervencinių priemonių finansavimas yra lygus su intervencine priemone susijusioms išlaidoms, atėmus visas pajamas.
3. Taryba, remdamasi Komisijos pasiūlymu, kvalifikuota balsų dauguma pirmoje dalyje nurodytoms intervencinėms priemonėms nustato metines ataskaitas reglamentuojančias taisykles bei reikalavimus ir, jei reikia, antroje dalyje nurodytoms intervencinėms priemonėms nustato punktus, jei pastarieji nebuvo nustatyti taikant bendrą rinkos organizavimą, į kuriuos būtina atsižvelgti finansavimo tikslais.
Kol dėl šių klausimų nebus nuspręsta, ir, išskyrus tuos atvejus, kai nuostatos prieštarauja šiam reglamentui, lieka galioti su intervencinių išlaidų įvairiuose sektoriuose finansavimu susiję Reglamentai (EEB) Nr. 786/69 [5], (EEB) Nr. 787/69 [6], (EEB) Nr. 788/69 [7], (EEB) Nr. 2334/69 [8], (EEB) Nr. 2305/70 [9], (EEB) Nr. 2306/70 [10], (EEB) Nr. 1697/71 [11], (EEB) Nr. 272/72 [12] ir (EEB) Nr. 273/72 [13].
5 straipsnis
Tuo atveju, kai intervenciniam produktų pirkimui naudojami valstybių narių kilmės fondai, palūkanų, kurias turi finansuoti EŽŪOGF Garantijų skyrius, dydis apskaičiuojamas taikant visoje Bendrijoje vienodą metodą bei vienodą palūkanų normą, kurie nustatomi Reglamento (EEB) Nr. 729/70 13 straipsnyje nustatyta tvarka. Palūkanų norma turi atitikti faktiškai mokamas palūkanų normas.
6 straipsnis
Esmines operacijas, susijusias su intervencinių produktų saugojimu ir, jei reikia, perdirbimu, finansuoja EŽŪOGF Garantijų skyrius, skirdamas visai Bendrijai vienodas standartinio dydžio sumas, kurios nustatomos Reglamento (EEB) Nr. 729/70 13 straipsnyje nustatyta tvarka bei, prireikus, konkrečiam vadybos komitetui išnagrinėjus šį reikalą.
7 straipsnis
Jei dėl saugojimo konkretūs produktai nuvertėja, tokio nuvertėjimo finansinės pasekmės užregistruojamos, ir į jas atsižvelgiama intervencijos pradžios metu. Tuo tikslu nuvertėjimo koeficientai ir kainos, kurioms jie taikomi, nustatomi pagal tvarką, nustatytą 1975 m. spalio 29 d. Tarybos reglamento (EEB) Nr. 2727/75 dėl bendro grūdų rinkos organizavimo [14] 26 straipsnyje su paskutiniais pakeitimais, padarytais Reglamentu (EEB) Nr. 1254/78 [15], arba, jei reikia, kitų reglamentų dėl bendro žemės ūkio rinkų organizavimo atitinkamuose straipsniuose ir, jei reikia, EŽŪOGF komitetui atlikus tyrimą.
8 straipsnis
4 straipsnio 1 dalyje nurodytose metų ataskaitose tie saugomų produktų kiekiai, kurie perkeliami į ateinančius finansinius metus, paprastai įvertinami jų pirkimo kaina. Šiuo tikslu, remiantis pirkimo kainomis, kurias intervencinės agentūros moka referenciniu laikotarpiu, ir atsižvelgiant į 7 straipsnyje nurodytą nuvertėjimą, kaina, taikytina į ateinančius finansinius metus perkeliamiems kiekiams, įvairiems produktams nustatoma pagal Reglamento (EEB) Nr. 729/70 13 straipsnyje nurodytą tvarką.
Tačiau, jeigu numatoma konkretaus produkto kaina, baigiantis intervencijai, yra iš esmės žemesnė už perkeltinų atsargų vertę, kaip nustatyta pirmoje pastraipoje, gali būti priimtas sprendimas intervencinių agentūrų mokamas pirkimo kainas pakeisti kita kaina. Pastaroji nustatoma pagal Reglamento (EEB) Nr. 729/70 13 straipsnyje nustatytą tvarką ir, jei reikia, konkrečiam vadybos komitetui atlikus tyrimą. Jos negali būti žemesnės už pirkimo kainų ir kainų, gautų realizuojant intervencines atsargas, vidurkį.
9 straipsnis
Jei reikia, pagal Reglamento (EEB) Nr. 729/70 13 straipsnyje nustatytą tvarką priimamos išsamios šio reglamento įgyvendinimo taisyklės.
10 straipsnis
Reglamentas (EEB) Nr. 2824/72 panaikinamas.
11 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas išlaidoms, patirtoms nuo 1978 m. sausio 1 d. Tačiau 7 straipsnis taikomas nuo 1979 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1978 m. rugpjūčio 2 d.

Labels: 3
15
17